TYP-prosessissa TE-palveluista vastaava viranomainen eli TE-toimisto tai kuntakokeilun kunta huolehtii monialaisen työllistymissuunnitelman tarkistamisesta työnhakuvelvollisuuden osalta 3 kuukauden välein. Jos asiakkaan palvelutarve ei edellytä tarkistamista muiden palvelujen osalta, TE-toimisto tai kuntakokeilun kunta TE-palvelujen osalta tarkistaa suunnitelman yksin 3 kuukauden kohdalla suunnitelman laatimisesta.
Kunta voi muiden kuin TE-palvelujen osalta halutessaan osallistua monialaisen työllistymissuunnitelman tarkistamiseen, vaikka työttömän palvelutarve ei sitä edellyttäisi.
TYP-lain mukaiset toimijat tarkistavat monialaisen työllistymissuunnitelman yhdessä vähintään 6 kuukauden välein, mikä tarkoittaa kaikkien suunnitelmassa sovittujen palvelujen toteutumisen seurantaa ja suunnitelman päivittämistä. Tällöin tarkistetaan myös työnhakuvelvollisuus.
Suunnitelma voidaan tarkistaa aina myös asiakkaan pyytäessä, jos se on tarpeen.